夏蘭特3鬥兵工廠0中龍 留名睇沙拿搶神射手
2024年04月01日 10:02
東網電視
更多新聞短片
艾寧夏蘭特(右)今季入球數字大減。(Getty Images)
曼城前鋒艾寧夏蘭特今場英超對阿仙奴,踢到隱形,並離門3碼失機,間接導致球隊失分,呢位挪威國腳近3次對兵工廠,唔止全部食白果,更加連1次射中目標都冇。計晒球會及國際賽,艾寧夏蘭特近5次上陣都冇波入,腳風非常唔順,隨時被利物浦前鋒穆罕默德沙拿反超前搶走今季英超神射手殊榮。
艾寧夏蘭特上季英超上陣35場入36球,以大超班姿態成為神射手,今季聯賽目前踢24場入18球,僅領先穆罕默德沙拿2球,優勢已經唔明顯。夏蘭特入球數字下降,除咗因為受傷患問題影響之外,亦由於英超列強已掌握佢踢法,作出針對性部署,阿仙奴防線今仗成功凍結呢位神鋒,令佢上半場只有6次觸球機會及1次射門,即使下半場有4次射門,但都唔中目標。
事實上,艾寧夏蘭特以往對強隊,經常踢到隱形,包括上月對利物浦,都係食白果,神射手一哥位置愈來愈危,因為穆罕默德沙拿傷愈後已重拾射門鞋,上場英超對白禮頓又入1球,呢位埃及國腳該仗有12次射門,成為自2003/04球季,單場英超最多次射門嘅利物浦球員,可見佢爭神射手鬥心十足,有機會後來居上。